# GUVERNUL REPUBLICII MOLDOVA

**HOTĂRÂRE** nr. \_\_\_\_

din \_\_\_\_\_\_\_\_\_\_\_\_\_\_\_\_\_\_ 2024

Chișinău

**pentru modificarea Hotărârii Guvernului nr. 194/2017**

**pentru aprobarea tarifelor la serviciile de expertiză judiciară şi extrajudiciară**

Guvernul **HOTĂRĂŞTE:**

1. Hotărârea Guvernului nr. 194/2017 pentru aprobarea tarifelor la serviciile de expertiză judiciară şi extrajudiciară (Monitorul Oficial al Republicii Moldova, 2017, nr.109-118, art.273) cu modificările ulterioare, se modifică după cum urmează:

1) punctul 1 se completează cu subpunctul 11) cu următorul cuprins:

„11) Tarifele la serviciile de expertiză genetică prestate de Centrul tehnico-criminalistic și expertize judiciare din cadrul Inspectoratului General al Poliției al Ministerului Afacerilor Interne, conform anexei nr.11;”;

2) se completează cu anexa nr.11 cu următorul cuprins:

„Anexa nr. 11

la Hotărârea Guvernului

nr. 194 din 24 martie 2017

**TARIFELE**

**la serviciile de expertiză genetică prestate de Centrul tehnico-criminalistic și expertize judiciare din cadrul Inspectoratului General al Poliției al Ministerului Afacerilor Interne**

|  |  |  |  |  |  |  |
| --- | --- | --- | --- | --- | --- | --- |
| **Genul expertizei judiciare** | **Specialitatea expertizei judiciare** | **Tipul expertizei judiciare** | **Timpul necesar**  **(numărul de ore)** | **Cost oră**  **(lei)** | **Unitatea de măsură** | **Tarif**  **(lei)** |
| **1** | **2** | **3** | **4** | **5** | **6** | **7** |
| Expertiza medico-legală a obiectelor biologice de origine umană și a corpurilor delicte | Expertiza genetică | **1.** Prelevarea şi conservarea probelor biologice în vederea analizei ADN | 0,5 | 286 | 1 probă | 143 |
| **2.** Examinarea preliminară, eşantionarea şi/sau testarea rapidă a probei | 1 | 286 | 1 probă | 286 |
| **3.** Pregătirea probei biologice pentru izolarea ADN: |  |  |  |  |
| **3.1.** prelevarea şi examinarea probei biologice simple (sînge, salivă şi alte secreţii) | 1 | 286 | 1 probă | 286 |
| **3.2.** prelevarea şi examinarea probei biologice complicate  (oase, dinţi, ţesuturi împarafinate, material biologic degradat etc.) | 4 | 286 | 1 probă | 1144 |
| **4.** Stabilirea profilului ADN: |  |  |  |  |
| **4.1.** extracţia şi cuantificarea  ADN din probe biologice simple (sînge, salivă şi alte secreţii) | 5 | 286 | 1 probă | 1430 |
| **4.2.** extracţia şi cuantificarea ADN din probe biologice complicate (amestec secreţii, oase, dinţi, ţesuturi împarafinate, material biologic degradat, urme material genetic etc.) | 8 | 286 | 1 probă | 2288 |
|  |  | **4.3.** stabilirea profilului ADN pentru markeri STR autozomali, completat cu markeri cromozomiali X şi Y | 14 | 286 | 1 probă | 4004 |
|  |  | **4.5.** stabilirea ADN  mitocondrial | 19 | 286 | 1 probă | 5434 |
|  |  | **5.** Examinarea comparativă a unor profile genetice obţinute în alte laboratoare | 2 | 286 | 1 profil | 572” |

2. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU DORIN RECEAN**

Contrasemnează:

Ministrul afacerilor interne Adrian Efros

**NOTĂ INFORMATIVĂ**

**la proiectul hotărârii Guvernului** **pentru modificarea** **Hotărârii Guvernului nr. 194/2017 pentru aprobarea tarifelor la serviciile de expertiză judiciară și extrajudiciară**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului pentru modificarea Hotărârii Guvernului nr. 194/2017 pentru aprobarea tarifelor la serviciile de expertiză judiciară și extrajudiciară a fost elaborat de Ministerul Afacerilor Interne. |
| **2. Condițiile ce au impus elaborarea proiectului de act normativ și finalitățile**  **urmărite** |
| La 14 aprilie 2016 Parlamentul Republicii Moldova a adoptat Legea nr. 68/2016 cu privire la expertiza judiciară și statutul expertului judiciar. Potrivit art. 75 alin. (1), expertiza judiciară se efectuează cu condiția că solicitantul achită în prealabil costurile acesteia, iar alin. (2) – costurile expertizelor judiciare și extrajudiciare, efectuate de către instituțiile publice de expertiză judiciară, se stabilesc de Guvern.  Pentru realizarea acestor prevederi, la 24 martie 2017 Guvernul Republicii Moldova a aprobat Hotărârea Guvernului nr. 194 prin care au fost reglementate tarifele pentru serviciile de expertiză judiciară și extrajudiciară.  Conform pct. 2 din Regulamentul cu privire la organizarea și funcționarea Centrului tehnico-criminalistic și expertize judiciare, aprobat prin Ordinul ministrului afacerilor interne nr. 15/2024, Centrul tehnico-criminalistic și expertize judiciare (în continuare - Centrul) reprezintă o subdiviziune specializată a Poliției din subordinea Inspectoratului General al Poliției cu statut de direcție generală, cu atribuții de efectuare a expertizelor judiciare/extrajudiciare și a constatărilor tehnico-științifice, care activează în baza Legii nr. 320/2012 cu privire la activitatea Poliției și statutul polițistului și Legii nr. 68/2016 cu privire la expertiza judiciară și statutul expertului judiciar.  Este de menționat că în cadrul Centrului s-a creat și dotat conform standardelor naționale și internaționale laboratorul de expertiză genetico-judiciară ADN.  De asemenea, în perioada 2023-2024 au fost organizate vizite de studiu în domeniul efectuării expertizei genetice pentru angajații Centrului, în Lituania, în vederea asigurării pregătirii profesionale a acestora, în cadrul proiectului EU4REFORMS – DNA, finanțat de Uniunea Europeană, bugetul căruia este de 1 mln EUR, ce are o durată de 24 de luni (01.11.2023 - 31.10.2025).  Subsecvent, la 27.10.2023 a fost aprobată Hotărârea Guvernului nr. 821/2023 pentru aprobarea Conceptului Sistemului informațional „Registrul de stat al datelor genetice” şi a Regulamentului privind modalitatea de ținere a Registrului de stat al datelor genetice. Potrivit pct. 3 din Hotărârea Guvernului nr. 821/2023, Ministerul Afacerilor Interne are calitatea de posesor al Sistemului informațional „Registrul de stat al datelor genetice”, care asigură condițiile juridice, financiare și organizatorice pentru crearea, administrarea, mentenanța şi dezvoltarea Sistemului informațional menţionat, iar potrivit pct. 19 subpct. 1) din Conceptul Sistemului informațional „Registrul de stat al datelor genetice”, aprobat prin Hotărârea Guvernului nr.821/2023, Centrul are calitatea de Registrator al Sistemului nominalizat.  În lumina celor expuse, pentru asigurarea funcționalității laboratorului de expertiză genetico-judiciară (ADN) din cadrul Centrului se consideră judicios modificarea Hotărârii Guvernului nr. 194/2017 privind aprobarea tarifelor la serviciile de expertiză judiciară și extrajudiciară, prin completarea acesteia cu reglementări privind tariful pentru servicii de expertiză genetică ce poate fi încasat de către Centrul tehnico-criminalistic și expertize judiciare din cadrul Inspectoratului General al Poliției.  Completarea Hotărârii Guvernului nr. 194/2017 este imperativă din considerentul că pentru efectuarea expertizei genetice în conformitate cu prevederile art. 75 alin.(2) din Legea nr. 68/2016, urmează încasarea unui tarif, care este stabilit de Guvern. Tariful ce urmează a fi încasat pentru efectuarea expertizei genetice, potrivit proiectului, este similar cuantumului tarifului încasat de către Ministerul Sănătății pentru asemenea expertize, prevăzut în anexa nr. 2 la Hotărârea Guvernului nr. 194/2017. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu are ca scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Proiectul vizează modificarea Hotărârii Guvernului nr. 194/2017 pentru aprobarea tarifelor la serviciile de expertiză judiciară și extrajudiciară, și anume completarea Hotărârii Guvernului cu o anexă nouă, anexa nr. 11, care va stabili tarifele la serviciile de expertiză genetică prestate de Centrul tehnico-criminalistic și expertize judiciare din cadrul Inspectoratului General al Poliției al Ministerului Afacerilor Interne.  De alt fel, în lipsa reglementărilor acestui tarif, instituția care efectuează expertiza judiciară este în imposibilitate de a restitui cheltuielile la bugetul de stat, pentru serviciul prestat, care potrivit legislației procesual-penale pot fi trecute la cheltuieli judiciare.  Astfel, tarifele propuse au fost determinate potrivit tarifului aprobat în anexa nr. 2 la Hotărârea Guvernului nr. 194/2017, care se încasează în prezent de către Ministerul Sănătății pentru efectuarea aceluiași tip de expertiză.  Adițional,proiectul va intra în vigoare la data publicării în Monitorul Oficial al Republicii Moldova dat fiind faptul că se impune primordial necesitatea stabilirii tarifelor pentru serviciile de expertiză judiciară genetică, pentru a oferi posibilitatea ordonatorilor de a dispune expertiza genetică, iar Centrului tehnico-criminalistic și expertize judiciare din cadrul Inspectoratului General al Poliției de a efectua acest gen de expertiză. |
| **5. Fundamentarea economico-financiară** |
| Realizarea prevederilor prezentei hotărâri se va efectua din contul și în limitele  mijloacelor financiare aprobate anual în bugetul Ministerului Afacerilor Interne, precum și din alte surse prevăzute de legislație |
| **6. Modul de încorporare a actului în cadrul normativ în vigoare** |
| Proiectul se încadrează în cadrul normativ existent, iar aprobarea acestuia nu va genera ca o consecință necesitatea amendării altor acte normative. |
| **7. Avizarea și consultarea publică a proiectului** |
| În vederea respectării prevederilor Legii nr. 100/2017 cu privire la actele normative și Legii nr. 239/2008 privind transparența în procesul decizional, Ministerul Afacerilor Interne a publicat anunțul privind inițierea elaborării proiectului de hotărâre pe pagina web: [www.particip.gov.md](http://www.particip.gov.md) <https://particip.gov.md/ro/document/stages/proiectul-de-hotarare-a-guvernului-pentru-modificarea-hotararii-guvernului-nr-1942017-pentru-aprobarea-tarifelor-la-serviciile-de-expertiza-judiciara-si-extrajudiciara/12591>  Pentru asigurarea transparenței în procesul decizional, proiectul urmează a fi plasat pentru consultări publice pe portalul [www.particip.gov.md](http://www.particip.gov.md) și pe pagina web oficială a Ministerului Afacerilor Interne [www.mai.gov.md](http://www.mai.gov.md), la directoriul ,,Transparența”, secțiunea ,,Consultări publice”. |
| **8. Constatările expertizei anticorupție** |
| Se va completa după efectuarea expertizei anticorupție. |
| **9. Constatările expertizei de compatibilitate** |
| Proiectul nu necesită o expertiză de compatibilitate. |
| **10. Constatările expertizei juridice** |
| Se va completa după efectuarea expertizei juridice. |
| **11. Constatările altor expertize** |
| Proiectul nu necesită efectuarea altor expertize. |

**Secretar de stat Andrei CECOLTAN**